Ramaphosa sê Baai se regering 'werk nie' | Maroela Media
Pres. Cyril Ramaphosa by die George Botha-saal in Kleinskool in Port Elizabeth. (Foto: Raahil Sain/ANA)
Pres. Cyril Ramaphosa het Sondag gesê die Nelson Mandelabaai-koalisieregering – wat gelei word deur burgemeester Mongameli Bobani van die United Democratic Movement, maar grootliks uit ANC-raadslede bestaan – is besig om te misluk.
Ramaphosa was besig met 'n verkiesingsveldtog in Nelson Mandelabaai en het die geleentheid gebruik om 'n striemende aanval op die munisipaliteit te loods. Hy het gesê die metro is 'n mislukte koalisieregering. "Die munisipaliteit het veroorsaak dat die gebied baie vuil word," het die president gesê.
Hy het bygevoeg daar is talle probleme op die plaaslike regeringsvlak. "Die metro kort ons aandag en die dienste wat vir die mense bedoel is, is nie daar nie. Die regering is veronderstel om die gemeenskap te dien," het hy gesê.
"In hierdie metro is ons vasgekeer in 'n koalisie wat nie werk nie. Hierdie koalisieregering werk nie en weet julle hoekom? Want koalisieregerings werk nooit goed nie. Jy het net een politieke party nodig om die sake van die regering te bestuur. Ons moet op 'n punt kom waar ons net een baas het en in ons geval is dit die ANC," het Ramaphosa gesê.
ANC-ondersteuners wat gekom het om pres. Cyril Ramaphosa by die George Botha-saal in Kleinskool in Port Elizabeth te sien. (Foto: Raahil Sain/ANA)
Tydens Ramaphosa se veldtog in die gebied het kiesers aan hom gesê hulle sal vir die ANC stem omdat die party sy foute erken. Hulle het gesê hulle vertrou die ANC om Suid-Afrika vorentoe te neem.
"Die regering gaan die belange van die mense dien en nie die belange van die mense in die regering nie. Ons gaan korrupsie uitroei," het Ramaphosa gesê.
Die president het bygevoeg 'n beleggingsberaad verlede jaar het R300 miljard ingevorder en hy wil hê 'n gedeelte daarvan moet in die Oos-Kaap aangewend word vir werkskeppings en ondernemings.
By die George Botha-saal in Kleinskool het Ramaphosa 'n heldeontvangs gekry en plaaslike Khoi San-leiers het tradisionele drag aan hom oorhandig. Ramaphosa het aan hulle gesê die ANC se karakter is nie-rassig en is "die enigste plek waar 'n mens tuis kan voel".
Oor gemeenskappe se kommer oor geweld in die land het Ramaphosa die versekering gegee dat die ANC 'n duidelike plan het om dit te takel en meer polisiebeamptes sal in diens geneem word om misdadigers vas te trek. "Ons sal daarop fokus om polisiebeamptes op te lei sodat die strafregstelsel vir ons mense werk. Ons is besig om die dinge reg te stel wat reggestel moet word."
Farouk Jeptha, leier van die gemeenskapsgroep Concerned Citizens of PE Metro, het by die vergadering gesê inwoners wil sien dat die planne wat belowe word geïmplementeer word. "Ons wil meer polisie sien en sien dat bendegeweld minder word. Ek dink mense wil vir die ANC stem, maar hulle wil verandering en vordering sien," het Jeptha gesê. Hy het Ramaphosa se siening dat die koalisieregering in Nelson Mandelabaai nie werk nie beaam.
"Die koalisie werk beslis nie. Hulle bestee meeste van hul tyd om mosies van wantroue teen burgemeesters te bring eerder as om die raad se werk te doen," het hy gesê.
Ramaphosa het mense aangemoedig om op 8 Mei vroeg uit die vere te spring en reguit kiesstasies toe te gaan om vir die ANC te gaan stem. "Word wakker, jy hoef nie te borsel nie. Vergeet van jou lipstiffie daardie dag, want jy het 'n afspraak met my," het hy aan die juigende gehoor gesê.
ANC Cyril Ramaphosa Nelson Mandelabaai Port Elizabeth
Begin tuis vriend, begin tuis. Dis altyd die maklikste om op ander te pik as die probleem by jou eie kuikens lê.
As ek so kyk na die foto…….en alle ander foto's……dan weet ek nie rêrig nie
kyk eers na jou korrupte,onbekwame ANC voor jy kritiek uit,vergeet nie jy was en is nog deel van hier vrot party….julle het Suid-Afrika moreel en ekonomies bankrot gemaak.
Kom besoek gerus Kroonstad en kyk hoe het JOU anc liederlik misluk ou Cyril. Dis nou al n week wat geweldadige betogings die dorp lamlê en jy skitter in jou afwesigheid. LAFAARD!
Hy besoek net die veilige hawens waar daar geen townships is nie, hy wil tog nie sy blink snyerspak bemors nie.